ჯორჯო აბეტი

ჯორჯო აბეტი (იტალ. Giorgio Abetti; დ. 5 გჷმათუთა, 1882, პადუა, იტალია — ღ. 24 მარაშინათუთა, 1982, ფლორენცია, იტალია) — იტალიარი ასტრონომი.

ბიოგრაფია
ჯორჯო აბეტიქ დებადჷ 1882 წანაშ 5 გჷმათუთას, იტალიაშ ნოღა პადუას. ჯორჯო აბეტიშ მუმა რდჷ გიშარჩქინელი იტალიარი ასტრონომი ანტონიო აბეტი. ჯორჯო აბეტი გურაფულენდჷ პადუაშ დო რომიშ უნივერსიტეტეფს. გურაფაშ თებაშ უკულ მუშენდჷ რომიშ კოლეჯიშ ლაბორატორიას. ოკათუდჷ მაართა მოსოფელიშ ლჷმას. 1921 წანაშე რდჷ არჩეტრიშ ლაბორატორიაშ დირექტორი. 1925-1957 წანეფს ჯორჯო აბეტი მუშენდჷ ფლორენციაშ უნივერსიტეტის, ასტრონომიაშ პროფესორო. აბეტიქ 1936 დო 1952 წანეფს მანწყუ მენცარული ექსპედიციეფი ცჷნდჷრს დო სუდანს. ექსპედიციაშ მაკათური ასტრონომეფი გურაფულენდეს ბჟაშ გეუკუმელაფას. 1948-1949 წანეფს აბეტი რდჷ კაიროშ უნივერსიტეტიშ ასტრონომიაშ პროფესორი. 1938 წანას აბეტი რდჷ საირქიანო ასტრონომიული რსხუშ ვიცე-პრეზიდენტი. ჯორჯო აბეტიქ ღურუ 1982 წანაშ 24 მარაშინათუთას, ნოღა ფლორენციას, 99 წანერქ. ჯორჯო აბეტი რე შხვადოშხვა პრემიეფიშ, ჯილდოეფიშ ლაურეატი დო მენცარული წინგეფიშ, პუბლიკაციეფიშ დო სტატიეფიშ ავტორი. ჯორჯო დო ანტონიო აბეტეფიშ ჯოხონობაშ რე ართ-ართი კრატერი თუთას დო ართ-ართი ჭიჭე პლანეტა.

გიშნაგორა პუბლიკაციეფი
Handbook of Astrophysics
Nebulae and Galaxies
Solar Research
Stars and Planets
The Exploration of the Universe
The History of Astronomy (1952)
The Sun (1957)

რესურსეფი ინტერნეტის
 ბიოგრაფიული ფაქტეფი
Giorgio Abetti: i viaggi e la scoperta dell'America

კატეგორია:იტალიარეფი
კატეგორია:იტალიარი ასტრონომეფი